b"\n_START_ARTICLE_\nH.H. Asquith\n_START_SECTION_\nBiografia\n_START_PARAGRAPH_\nVa n\xc3\xa9ixer a Morley, West Yorkshire, fill de Joseph Dixon Asquith (10 de febrer del 1825 - 29 de mar\xc3\xa7 del 1860) i d'Emily Williams (4 de maig del 1828 - 12 de desembre del 1888). Els Asquith eren una fam\xc3\xadlia de classe mitjana, membre de l'Esgl\xc3\xa9sia congregacional. Joseph era un comerciant de llanes i arrib\xc3\xa0 a tenir la seva pr\xc3\xb2pia f\xc3\xa0brica._NEWLINE_Herbert tenia setze anys quan va morir el seu pare. Emily i els seus fills es traslladaren a la casa del pare d'ella, William Willans, un altre venedor de llanes de Huddersfield. Herbert va rebre la seva educaci\xc3\xb3 all\xc3\xa0 i despr\xc3\xa9s fou enviat a l'internat de Fulneck, prop de Leeds._NEWLINE_El 1863 Herbert fou enviat a viure amb un oncle, a Londres, i all\xc3\xa0 hi entr\xc3\xa0 a l'Escola de Londres. Fou educat all\xc3\xa0 fins al 1870 i el seu mentor fou el director, Edwin Abbott Abbott._NEWLINE__NEWLINE_El 1870, Asquith guany\xc3\xa0 una beca en filologia cl\xc3\xa0ssica pel Balliol College, d'Oxford. El 1874 Asquith fou premiat amb la beca Craven i es transform\xc3\xa0 en president de la Uni\xc3\xb3 d'Oxford. Es gradu\xc3\xa0 aquell any i aviat fou escollit membre de la junta de govern de Balliol. Mentrestant, entr\xc3\xa0 a Lincoln's Inn com a estudiant de lleis, i hi serv\xc3\xad durant un any com a aprenent sota les ordresde Charles Bowen.\n_START_SECTION_\nMatrimoni\n_START_PARAGRAPH_\nEs cas\xc3\xa0 el 1877 amb Helen Kelsall Melland, filla d'un metge de Manchester, i tingueren quatre fills i una filla abans que ella mor\xc3\xads de febre tifoidea el 1891. Aquests fills foren Raymond, Herbert (1881-1947), Arthur Melland Asquith (1883-1939), Violet (1887-1969) i Cyril. D'ells, Violet i Cyril arribaren a pert\xc3\xa0nyer a la noblesa per dret propi; Cyril entr\xc3\xa0 a la Cambra dels Lords._NEWLINE_El 1894 es cas\xc3\xa0 amb Margot Tennant, filla de Sir Charles Tennant. Amb Margot, la seva segona dona, va tenir dos fills: Elizabeth (despr\xc3\xa9s Princesa Antoine Bibesco, 1897-1945) i el director de cinema Anthony Asquith (1902-1968)._NEWLINE_Tots els seus fills, tret d'Anthony, es casaren i tingueren descend\xc3\xa8ncia. La seva descendent m\xc3\xa9s coneguda avui dia \xc3\xa9s l'actriu Helena Bonham Carter, n\xc3\xa9ta de Violet."